Осъдиха словак, запалил апартамент и шивашко ателие | novinata.bg
Осъдиха словак, запалил апартамент и шивашко ателие
By novinata.bg • On 17/05/2018 • In ЗАКОН	ЗАКОН 0
3 години лишаване от свобода с 5-годишен изпитателен срок е наказанието на 46-годишния словак Иван Х., който е бил предаден на съд с обвинителен акт на Окръжната прокуратура в Търговище за запалване на апартамент и шивашко ателие – продължавано престъпление по член 330, ал. 2 от НК.
На 16 декември 2017 г., събота, около 16 часа бил подпален апартамент в кв. „Запад“ в град Търговище. Огънят унищожил имущество на 63-годишната собственичка, която била тъща на словака. Около 18 часа пламнало и шивашкото ателие на жената.
Извършителят Иван Х. бил установен след проведените незабавни оперативно-издирвателни действия. 46-годишният чужденец се разделил с дъщерята на пострадалата от двата палежа жена, която смятал за виновник за раздялата им.
След като пил до сутринта, словакът заспал на диван в апартамента. Установил, че в жилището има разхвърляни дрехи и бутилки. Тогава решил, че съпругата му е била там с други мъже и го обхванала ревност. Първо запалил апартамента, след това отишъл до ателието на тъщата си и също го подпалил. Палежът на жилището е причинил вреди на значителна стойност, като имало опасност пожарът да се разпростре и върху съседни имоти.
Жельо Бойчев: Или Мавродиев да си подаде оставката, или министърът на икономиката
Кметство село Белиш кани жителите и гостите на общината на Празника на селото